Na temelju članka 16. Zakona o komunalnom gospodarstvu (Narodne novine 36/95, 70/97, 128/99, 57/00, 129/00, 59/01, 26/03 - pročišćeni tekst, 82/04, 178/04, 38/09, 79/09, 153/09, 49/11, 84/11, 90/11, 144/12, 94/13, 153/13, 147/14 i 36/15) i članka 41. točke 2. Statuta Grada Zagreba (Službeni glasnik Grada Zagreba 23/16), Gradska skupština Grada Zagreba, na \_\_\_\_\_ sjednici, \_\_\_\_\_\_\_\_\_2017., donijela je

**ODLUKU**

**o izmjenama i dopunama Odluke o komunalnom redu**

**Članak 1.**

U Odluci o komunalnom redu (Službeni glasnik Grada Zagreba 3/14, 16/14, 22/14 i 25/15) u članku 2. točki 1. alineja 2. mijenja se i glasi:

„- **javne zelene površine** su travnjaci, zemljišni pojasevi uz javnoprometne površine na kojima je zasađeno zelenilo, zeleni otoci, kazete, zelene površine uz objekte javne namjene te odmorišta i staze koje su sastavni dijelovi zelenih površina čije je korištenje namijenjeno svima i na kojima se osim biljnog materijala mogu nalaziti dječja igrališta, fontane, vodoskoci, javna rasvjeta, zidići te ostali sadržaji;“

Iza alineje 2. dodaje se nova alineja 3. koja glasi:

„- **javni park** je prostor oblikovan planski raspoređenom vegetacijom i sadržajima namijenjenima šetnji, odmoru, igri i rekreaciji građana;“

Dosadašnja alineja 3. postaje alineja 4.

U točki 2. riječi: „zabavne radnje“ zamjenjuju se riječima: „naprave za igru i zabavu

(trampolin i drugo)“.

U točki 4. iza riječi: „spomen-ploča“ dodaje se zarez i riječi: „objekti oborinske odvodnje ceste zatvorenog tipa, linijske rešetke, sustavi odvodnje pothodnika i podvožnjaka, sustav javnih bicikala, parkirališni automati, klupe.“.

Točke 12. i 13 mijenjaju se i glase:

„12. **urbana oprema** su klupe, koševi za otpatke, oprema i sprave za igru i rekreaciju, zaštitni elementi-stupići, ogradice i slična oprema koja se postavlja na javne površne;

13. **biciklistička parkirališna površina** je dio javne površine na koju se postavlja sustav javnih bicikala koji se sastoji od bicikala, parkirališno-sigurnosnih instalacija, sustava upravljanja korisnicima te druge opreme.“.

**Članak 2.**

U članku 7. stavku 1. alineji 2, članku 20. stavku 2. alineji 4. i članku 60. riječi: „i održavanje komunalne infrastrukture“ u određenom padežu zamjenjuju se riječima: „komunalne infrastrukture i održavanje javnih površina i javne rasvjete“ u odgovarajućem padežu.

**Članak 3.**

U članku 7. stavak 2. mijena se i glasi:

„Rasvjeta mora biti funkcionalna, ekološki prihvatljiva i energetski učinkovita sukladno posebnim propisima.

**Članak 4.**

U članku 13. iza stavka 3. dodaje se novi stavak 4. koji glasi:

„Ako se ploča za označavanje imena ulica i trgova postavlja na zgradu, vlasnik zgrade dužan je omogućiti postavljanje ploče na način propisan posebnim propisima.“.

Dosadašnji stavak 4. postaje stavak 5.

**Članak 5.**

U članku 27. iza riječi: „natpisom“ dodaju se riječi: „te reklamnim natpisom“.

**Članka 6.**

U članku 28. stavku 3. riječi: „nadležnog komunalne poslove“ zamjenjuju se riječima: „nadležnog za komunalne poslove uz mišljenje gradskoga upravnog tijela nadležnog za zaštitu spomenika kulture i prirode.“

**Članak 7.**

U članku 36. iza riječi: „prijedlog“ dodaju se riječi: „uz mišljenje gradskog upravnog tijela nadležnog za zaštitu spomenika kulture i prirode.“

**Članak 8.**

Članak 40. mijenja se i glasi:

„Otvorene terase na javnim površinama i zemljištu u vlasništvu drugih, postavljaju se na temelju rješenja gradskoga upravnog tijela nadležnog za komunalne poslove, po prethodno pribavljenoj:

- suglasnosti gradskoga upravnog tijela nadležnog za promet ako se otvorena terasa postavlja na javnoprometnu površinu i prethodnu suglasnost policijske uprave ako se otvorena terasa postavlja na dio nogostupa;

- mišljenju gradskoga upravnog tijela nadležnog za uređenje javnih gradskih prostora o izgledu naprave te položaju u prostoru;

- mišljenju gradskoga upravnog tijela nadležnog za zelenilo ako se otvorena terasa postavlja na javnu zelenu površinu.

Ako je rješenje iz stavka 1. izdano na rok kraći od 5 godina za izdavanje novog rješenja nije potrebno ponovno pribaviti suglasnosti i mišljenja sukladno ovome članku pod uvjetom da nisu promijenjene okolnosti na temelju kojih je izdano ranije rješenje o postavljanju otvorene terase.“

**Članak 9.**

U članku 41. stavku 1. iza riječi: „nadstrešnice“ dodaju se riječi: „i tende“.

**Članak 10.**

U članku 46. stavku 2. alineja 14. mijenja se i glasi:

„- sustav javnih bicikala,“.

 Iza alineje 14. dodaju se alineje 15. i 16. koje glase:

„- parkirališni automati,

* klupe.“.

**Članak 11.**

U članku 48. stavak 4. briše se.

**Članak 12.**

Članak 48.a mijenja se i glasi:

„Iznimno od članka 48. ove odluke sustav javnih bicikala i parkirališni automati postavljaju se na temelju rješenja gradskoga upravnog tijela nadležnog za promet.

Način i uvjete postavljanja sustava javnih bicikala na biciklističku parkirališnu površinu pravilnikom propisuje gradonačelnik na prijedlog gradskoga upravnog tijela nadležnog za promet.

Pravna ili fizička osoba obrtnik kojoj Grad povjeri upravljanje sustavom javnih bicikala ne plaća naknadu za korištenje biciklističke parkirališne površine.“

**Članak 13.**

Članak 49. mijenja se i glasi:

„Javne površine rasvjetljavaju se javnom rasvjetom prema značaju dijelova Grada i javnih površina, prometa i potreba građana.

Javne površine noću se rasvjetljavaju javnom rasvjetom.

Javna rasvjeta mora biti funkcionalna, ekološki prihvatljiva i energetski učinkovita sukladno posebnim propisima.

 O rasvjetljavanju javnom rasvjetom vanjskih dijelova zgrada od kulturnog, povijesnog, urbanističko- arhitektonskog i drugog značaja odlučuje gradonačelnik na prijedlog gradskoga upravnog tijela nadležnog za gradnju komunalne infrastrukture i održavanje javnih površina i javne rasvjete i uz suglasnost gradskog upravnog tijela nadležnog za zaštitu spomenika kulture i prirode ako zgrada ima svojstvo kulturnog dobra ili se nalazi na području kulturno – povijesne cjeline ili zaštićenog dijela prirode.

 Gradsko upravno tijelo nadležno za gradnju komunalne infrastrukture i održavanje javnih površina i javne rasvjete vodi katastar javne rasvjete.

Zabranjeno je priključivanje električnih instalacija javne rasvjete i drugih instalacija na sustav javne rasvjete te drugo korištenje sustava javne rasvjete bez suglasnosti gradskoga upravnog tijela nadležnog za gradnju komunalne infrastrukture i održavanje javnih površina i javne rasvjete.“

**Članak 14.**

Članak 72. mijenja se i glasi:

„Pravna ili fizička osoba obrtnik kojoj je Grad povjerio obavljanje komunalne djelatnosti održavanje čistoće javnih površina dužna ih je održavati i čistiti sukladno programu održavanja komunalne infrastrukture.“

**Članak 15.**

U članku 75. stavku 2. riječ: „ceste“ zamjenjuje se riječima: „mjesnu samoupravu“.

**Članak 16.**

U članku 76. stavku 2. riječ: „ceste“ zamjenjuje se riječima: „mjesnu samoupravu“.

**Članak 17.**

U članku 81. stavku 1. riječi: „komunalne poslove“ zamjenjuju se riječima: „mjesnu samoupravu“, a iza riječi: „mišljenje“ dodaju se riječi: „gradskoga upravnog tijela nadležnog za zelenilo,“.

**Članak 18.**

U članku 86. stavku 1. riječi: „na području Grada Zagrebu koji donosi Gradska skupština“ brišu se.

**Članak 19.**

U članku 88. iza riječi: „uređenje“ dodaju se riječi: „i očuvanje“.

**Članak 20.**

U članku 90. stavku 1. riječ: „parkovna“ zamjenjuje se riječju: „urbana“.

**Članak 21.**

Članak 92. mijenja se i glasi:

 „Uvjete i način uređenja zelenih površina, sječe i zamjenske sadnje, izvedbe pješačkih staza i postavljanja urbane opreme i sličnog na javnim zelenim površinama pravilnikom propisuje gradonačelnik na prijedlog gradskoga upravnog tijela nadležnog za zelenilo.“

**Članak 22.**

U članku 93. stavku 1. točki 3. riječ: „parkovne“ zamjenjuje se riječju: „urbane“.

U točki 5. riječ: „parkovnu“ zamjenjuje se riječju: „urbanu“.

 U točki 7. riječi: „bez rješenja“ brišu se.

Stavci 2. i 3. mijenjaju se i glase:

 „Vlasnik vozila odnosno osoba koja je stekla pravo korištenja vozila na temelju leasinga odgovorna je za zaustavljanje i ostavljanje vozila na javnim zelenim površinama.

 Vlasnik vozila odnosno osoba koja je stekla pravo korištenja vozila na temelju leasinga odgovorna je za vožnju vozila na javnim zelenim površinama.“

**Članak 23.**

U članku 95. stavku 2. riječ: „parkovne“ zamjenjuje se riječju: „urbane“.

**Članak 24.**

U članku 101. iza stavka 1. dodaje se stavak 2. koji glasi:

 „Domaće životinje koje se drže na području Grada suprotno naredbi iz stavka 1. ovoga članka uklonit će se sukladno posebnim propisima o veterinarstvu i zaštiti životinja.“

**Članak 25.**

U članku 107. iza stavka 5. dodaje se stavak 6. koji glasi:

 „Gradonačelnik na prijedlog gradskoga upravnog tijela nadležnog za komunalne poslove osniva povjerenstvo koje gradonačelniku predlaže način postupanja s vozilima koja se ne koriste u prometu ili su uklonjena s javnih površina.“

**Članak 26.**

U članku 111. stavku 1. točki 30. broj: „12“ zamjenjuje se brojem: „15“.

U točki 36. riječi: „stavka 2.“ zamjenjuju se riječima: „stavka 1.“

U točki 37. riječi: „stavak 5.“ zamjenjuju se riječima: „stavak 6.“

U točki 61. riječ: „parkovnu“ zamjenjuje se riječju: „urbanu“.

U stavku 4. iza točke: „35.,“ dodaje se točka: „37.,“.

**Članak 27.**

Ova odluka stupa na snagu osmoga dana od dana objave u Službenom glasniku Grada Zagreba.

KLASA:

URBROJ:

Zagreb,

 **Predsjednik**

 **Gradske skupštine**

 **dr.sc. Andrija Mikulić**